《夜集夏桂洲宅送崔后渠》
明代·陆深

无限高怀付酒边，烛花如为吐红莲。雨馀残暑消帘幕，月转微风袅篆烟。

东阁大开留别客，玳筵高启列群仙。不知今夕为何夕，疑在珠林玉树前。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。